b"\n_START_ARTICLE_\nSanta Magdalena del Collell\n_START_SECTION_\nSituaci\xc3\xb3\n_START_PARAGRAPH_\nLa capella est\xc3\xa0 situada a la banda nord de la masia del Collell, a tocar seu, per\xc3\xb2 sense formar-ne part, com una m\xc3\xa8s de les edificacions auxiliars que la rodegen. El conjunt, empla\xc3\xa7at a 1.355 m. d'al\xc3\xa7ada al llom d'un esper\xc3\xb3 de la muntanya, \xc3\xa9s espectacular i constitueix un excepcional mirador de tota la solana de Montcalb fins a les serres de Busa i dels Tossals, que tanquen l'horitz\xc3\xb3 pel sud. S'hi accedeix f\xc3\xa0cilment per la pista asfaltada i ben senyalitzada que surt al km. 20,8 (42\xc2\xb0\xc2\xa07\xe2\x80\xb2\xc2\xa06.96\xe2\x80\xb3\xc2\xa0N, 1\xc2\xb0\xc2\xa041\xe2\x80\xb2\xc2\xa047.66\xe2\x80\xb3\xc2\xa0E) de la carretera de Berga a Sant Lloren\xc3\xa7 de Morunys, a la dreta, i arriba fins a Montcalb. Als 8\xc2\xa0km arribarem a la masia despr\xc3\xa9s d'haver passat per Bancells, Sisquer, Fontanella i el Pla.\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia d'una nau rectangular cap\xc3\xa7ada per un absis de planta semicircular, estant separat per un arc triumfal, molt barroer, que arrenca de dues impostes aixamfranades. Els murs, molt prims, van ser sobreal\xc3\xa7ats i l'antiga coberta, probablement de fusta, va ser substitu\xc3\xafda per una volta de rajola. La teulada \xc3\xa9s de dos vessants i c\xc3\xb3nica a l'absis. Nom\xc3\xa9s hi ha una finestra prop de l'absis, d'una esquixada i sortides rectangulars. La porta t\xc3\xa9 una llinda monol\xc3\xadtica on ha estat retallat un arc rebaixat molt barroerament. Al damunt hi ha un campanar d'espadanya d'una finestra rectangular. L'esgl\xc3\xa9sia est\xc3\xa0 orientada a l'est i l'aparat \xc3\xa9s de pedra r\xc3\xbastega, trencada a cops de maceta, amb carreus m\xc3\xa8s grossos per refor\xc3\xa7ar els angles.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nNo es coneixen dades documentals d'aquesta esgl\xc3\xa9sia, la qual conserva prou elements com per classificar-la d'alt-medieval. Tot l'edifici traspua gran senzillesa i d'execuci\xc3\xb3 elemental. T\xc3\xa9 un cer inter\xc3\xa8s topol\xc3\xb2gic, car presenta l'exist\xc3\xa8ncia d'una estructura espacial prerom\xc3\xa0nica, igual que la de Sant Salvador de Golorons (41\xc2\xb0\xc2\xa059\xe2\x80\xb2\xc2\xa06.07\xe2\x80\xb3\xc2\xa0N, 1\xc2\xb0\xc2\xa035\xe2\x80\xb2\xc2\xa043.49\xe2\x80\xb3\xc2\xa0E), de Clariana de Cardener. Presenta la segregaci\xc3\xb3 de la nau i de l'absis amb unes formes  que ja anuncien les formes rom\xc3\xa0niques, especialment a l'absis semicircular. L'aparell no \xc3\xa9s un indicador cronol\xc3\xb2gic fiable. Amb tot es proposa una dataci\xc3\xb3 similar a Sant Salvador de Golorons, a principis del segle XI, tot i que pot ser m\xc3\xa9s antiga."